Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Etiopian ja Eritrean välisten vihollisuuksien käynnistyminen uudelleen (AKT-EU 2757/99/lop.)



Virallinen lehti nro 271 , 24/09/1999 s. 0051 - 0051



PÄÄTÖSLAUSELMA(1) Etiopian ja Eritrean välisten vihollisuuksien käynnistyminen uudelleen Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - ottaa huomioon aiemmat päätöslauselmansa Etiopian ja Eritrean konfliktista, A. on erittäin huolissaan Etiopian ja Eritrean välisen sodan syttymisestä uudelleen seitsemän kuukautta kestäneen suhteellisen rauhallisen jakson jälkeen ja muistuttaa, että vihollisuudet alkoivat toukokuussa 1998, B. ottaa huomioon, että konflikti on ajanut kymmenet tuhannet ihmiset pakolaisiksi kotimaassaan tai ulkomaille ja aiheuttanut suunnatonta kärsimystä molempien maiden siviiliväestölle, C. pahoittelee, että kansainvälisen yhteisön ja erityisesti OAU:n ponnistelut rauhanomaisen ratkaisun saamiseksi maiden väliseen kiistaan eivät ole toistaiseksi tuottaneet tulosta, D. katsoo, että OAU on ehdottanut konfliktin lopettamiseksi puitesopimusta, jonka Etiopian hallitus hyväksyi ja Eritrean hallitus allekirjoitti äskettäin, E. on vakuuttunut siitä, että maiden välisen rauhanprosessin uudelleen aloittaminen vaatii koko kansainvälisen yhteisön tinkimätöntä sitoutumista, F. on huolissaan siitä, että rauhanomaisen ratkaisun puuttuessa konflikti saattaa aiheuttaa epävakautta koko alueelle ja johtaa vielä vakavampaan inhimilliseen murhenäytelmään, G. ymmärtää, että rajakysymysten ratkaisemisen ohella on myös selkeästi määriteltävä säännöt maiden välisille poliittisille ja taloudellisille suhteille, jotta molempien maiden legitiimien etujen kunnioittamiseen perustuva kestävä rauha saadaan aikaan, 1. tuomitsee jyrkästi Eritrean ja Etiopian välisten vihollisuuksien alkamisen uudelleen; 2. pyytää molempia maita sitoutumaan rajakiistan rauhanomaiseen ratkaisuun sopimalla välittömästi tulitauosta ja panemalla pikaisesti täytäntöön OAU:n puitesopimuksen; 3. pahoittelee syvästi sitä, että suuri määrä ihmisiä on saanut surmansa vihollisuuksien uudelleen alkamisen jälkeen; 4. pyytää neuvostoa ja EU:n jäsenvaltioita olemaan valmiina osallistumaan OAU:n ehdotuksen toteuttamiseen ja lähettämään tarvittaessa puolueettomia tarkkailijajoukkoja sijoitettaviksi maiden väliselle rajalle; 5. pyytää kaikkia poliittisia voimia ja kaikkia Etiopian ja Eritrean kansalaisyhteiskunnan osapuolia painostamaan kaikin keinoin hallituksiansa löytämään rauhanomaisen ratkaisun konfliktiin; 6. pahoittelee sitä, että tämä konflikti on ajanut kymmeniä tuhansia ihmisiä pakolaisiksi kotimaassaan tai ulkomaille ja pyytää, että nämä ihmiset voisivat palata kotiseuduilleen mahdollisimman nopeasti; 7. pyytää komissiota lisäämään pakolaisille ja pakkosiirretyille ihmisille annettavaa humanitaarista apua ja hätäapua; 8. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Etiopian ja Eritrean hallituksille ja OAU:lle. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).